32006R0479
L 086/4
JURNALUL OFÍCIAL AL UNIUNII EUROPENE
REGULAMENTUL (CE) NR. 479/2006 AL COMISIEI
din 23 martie 2006
privind autorizarea anumitor aditivi aparținând grupei compușilor de oligoelemente
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), în special articolul 3 și articolul 9d,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (2), în special articolul 25,
întrucât:
(1)
Regulamentul (CE) nr. 1831/2003 prevede că aditivii destinați hranei animalelor sunt supuși autorizării.
(2)
Articolul 25 din Regulamentul (CE) nr. 1831/2003 prevede măsuri tranzitorii aplicabile cererilor de autorizare de aditivi pentru hrana animalelor, prezentate în conformitate cu Directiva 70/524/CEE înaintea datei de aplicare a Regulamentului (CE) nr. 1831/2003.
(3)
Cererile de autorizare a aditivilor prevăzuți de anexa la prezentul regulament au fost depuse înaintea datei de aplicare a Regulamentului (CE) nr. 1831/2003.
(4)
În temeiul articolului 4 alineatul (4) din Directiva 70/524/CEE, observații inițiale privind cererile menționate anterior au fost transmise Comisiei înaintea datei de aplicare a Regulamentului (CE) nr. 1831/2003. Prin urmare, aceste cereri trebuie tratate în continuare în conformitate cu articolul 4 din Directiva 70/524/CEE.
(5)
Solicitantul dorește autorizarea chelaților de fier, de mangan, de cupru și de zinc formați cu glicină sintetică. Utilizarea chelaților poate constitui o soluție pentru unele probleme de absorbție care apar în timpul utilizării oligoelementelor sub alte forme. Se autorizează un produs similar format cu aminoacizi derivați din proteine de soia. Cu toate acestea, trebuie solicitată o autorizație specifică în acest caz, deoarece oligoelementele sunt chelatate cu glicină sintetică.
(6)
Solicitantul a prezentat un dosar în sprijinul utilizării, în hrana animalelor, de chelați de fier, de mangan, de cupru și de zinc formați cu glicină sintetică.
(7)
Comisia a solicitat Autorității Europene pentru Siguranța Alimentară (denumită în continuare „Autoritatea”) să evalueze datele pertinente furnizate în sprijinul cererii de autorizare. Ca urmare a acestei solicitări, Autoritatea adoptă, la 29 noiembrie 2005, un aviz privind utilizarea în hrana animalelor de chelați de fier, de mangan, de cupru și de zinc formați cu glicină sintetică.
(8)
Din avizul Autorității reiese că sunt îndeplinite condițiile stabilite la articolul 3a din Directiva 70/524/CEE. Prin urmare, este necesar să se autorizeze utilizarea chelaților de fier, de mangan, de cupru și de zinc formați cu glicină sintetică.
(9)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Preparatele care aparțin grupei de „compuși de oligoelemente” care figurează în anexă sunt autorizate fără limitare în timp, în calitate de aditivi în hrana animalelor în condițiile stabilite de anexa menționată.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 martie 2006.